
REFERAT DE APROBARE A PROIECTULUI DE HOTĂRÂRE
Sectiunea 1 
Titlul proiectului de hotărâre
Proiect de hotărâre privind aprobarea încheierii unui acord de cooperare între Municipiul Timișoara și Fundația „Eta2u” 

___________________________________________________
Sectiunea a 2 - a 
Motivul emiterii proiectului de hotărâre
1. Descrierea situatiei actuale

Prin Raportul de specialitate al Direcției de Mediu - Serviciul Reglementare, Monitorizare,  Protecție și Ameliorare Mediu înregistrat cu nr.SC2021-2594/29.01.2021  se prezintă  propunerea de colaborare a Fundației „Eta2u” privind încheierea unui parteneriat pentru dezvoltare unui proiect de mediu, centrat pe calitatea aerului în Timișoara. 
Raportul de specialitate cuprinde o descriere amănunțită a stării de fapt, o privire istorică a calității aerului și statusul actual privind calitatea aerului în Municipiul Timișoara, prevederile legale privind calitatea aerului reglementate prin Legea nr.104/2011, câteva abordări și bune practici europene, precum și alternativele privind monitorizarea calității aerului prin realizarea unor stații de monitorizarea  unor poluanți cum ar fi PM2,5 și PM10, prin cooperarea cu societatea civilă.
2. Schimbări preconizate și rezultate așteptate

Propunerea vizează realizarea unui serviciu de monitorizare a calității aerului utilizând stații compacte de monitorizare a calității - senzori electronici, care comunică wireless prin protocolul LoRaWAN, utilizând rețeaua Fundației „Eta2u” - LoRaTIM și o aplicatie web pentru prezentarea datelor către publicul interesat. 
Raportul de specialitate subliniază principalele beneficii pentru municipalitate și rezultate care vor decurge din încheierea acestui acord de cooperare, și anume:

· Monitorizarea prin cele 16 puncte propuse din municipiul Timișoara a concentrațiilor pentru poluanții  PM2.5 și PM10, a temperaturii și umidității relative (UR), 
· Posibilitatea de a informa rapid și constant populația municipiului Timișoara cu privire la statusul calității aerului în Timișoara;
· Posibilitatea de adoptare a unor măsuri rapide, urmare a timpilor mai scurți de indentificare a situaților de depășire a valorilor limită admise pentru poluanții PM2,5 și PM10;
· Facilitarea deciziei fundamentate pe date și informații privind calitatea aerului și adoptarea de măsuri, astfel încât administrația publică locală să poată interveni imediat printr-un set de acțiuni concrete;
· Încurajarea interesului cetățenilor pentru problemele legate de calitatea aerului pe care îl respiră, așa cum s-a demonstrat prin inițiativele europene, intitulate „citizen science”.   
3. Alte informatii 

Aducerea la îndeplinire a activităților și pregătirea documentelor  conexe operaționalizării rețelei de monitorizare a calității aerului propusă prin cooperarea dintre municipalitate și Fundația „Eta2u” va presupune și o intensă colaborare interdepartamentală, și anume între: Direcția de Mediu, Direcția Generală de Drumuri, Poduri, Parcaje și Rețele de Utilități, Direcția Poliția Locală și S.C. „Drumuri Municipale” S.A. Compartimentele de specialitate vor avea ca sarcină evaluarea fiecărui amplasament în parte, identificarea celor mai bune soluții de montare și conectare la rețeaua de energie, de întocmire a unui deviz estimativ pentru lucrări în vederea includerii sumelor în bugetul local, emiterii comenzilor de lucrări și operaționalizării rețelei de monitorizare cu senzori electronici. 
Într-o astfel de abordare, prin întâlniri de lucru, alocarea de sarcini și responsabilități și termene clare fiecărui departament, armonizate cu atribuțiile de specialitate specifice, operaționalizarea acestei rețele de monitorizare o putem întrevedea pentru  primăvara acestui an.
Modalitățile de informare a cetățenilor, mijloacele  care se vor utiliza vor fi analizate atent, pentru a maximiza impactul mediatic al proiectului, dar și pentru a informa și conștientiza populația cu privire la calitatea aerului, desigur din perspectiva celor doi poluanți analizați: PM2,5 și PM10. 

Formarea unui grup de monitorizare și evaluare a rezultatelor înregistrate prin rețeaua de monitorizare este o componentă importantă a proiectului. Astfel, pe parcurul  implementării acestuia  urmează să se organizeze întâlniri lunare sau ori de câte ori este nevoie pentru analizarea rezultatelor și elaborarea unui raport cu privire la calitatea aerului, în vederea informării Consiliului Local al Municipiului Timișoara, Agenției pentru Protecția Mediului Timiș și Gărzii Naționale de Mediu – Comisariatul Județean Timiș, dar mai ales pentru elaborarea unui raport comprehensiv pentru locuitorii Timișoarei.
4. Concluzii
În conformitate cu prevederile art. 129 alin. (2), lit. e) și alin.9 lit. (a) din Ordonanța de Urgență a Guvernului nr. 57/2019 privind Codul administrativ, consiliul local are inițiativă și hotărăște, în condițiile legii, în toate problemele de interes local, cu excepția celor care sunt date prin lege în competența altor autorități ale administrației publice locale sau centrale, în cazul în speță cooperarea interinstituțională pe plan intern și extern, hotărăște, în condițiile legii, cooperarea sau asocierea cu persoane juridice române sau străine, în vederea finanțării și realizării în comun a unor acțiuni, lucrări, servicii sau proiecte de interes public local.
Având în vedere precizările de mai sus, susținută de documentele suport, considerăm oportună inițierea unui proiect de hotărâre privind aprobarea încheierii unui acord de cooperare între Municipiul Timișoara și Fundația „Eta2u”.
Pentru motivele expuse pe larg mai sus, propunem Consiliului Local al Municipiului Timișoara aprobarea proiectului de hotărâre privind aprobarea încheierii unui acord de cooperare între Municipiul Timișoara și Fundația „Eta2u”.
PRIMAR,             
        DIRECTOR  EXECUTIV  DIRECŢIA DE MEDIU,

         Dominic FRITZ



Adrian – Amedeo BERE – SEMEREDI
                                                                           2                                         Cod FO 53-03,ver.3

